ປະເທດຊູດານ ແລະຊູດານໃຕ້ ລົງນາມໃນຂໍ້ຕົກລົງ ບໍ່ຮຸກຮານກັນ
ປະເທດຊູດານ ແລະຊູດານໃຕ້ ໄດ້ລົງນາມໃນຂໍ້ຕົກລົງ ບໍ່ຮຸກຮານກັນ ທີ່ແນໃສ່ເພື່ອຜ່ອນຄາຍຄວາມເຄັ່ງຕຶງ
ປະເທດຊູດານແລະຊູດານໃຕ້ໄດ້ລົງນາມໃນຂໍ້ຕົກລົງສະບັບນຶ່ງວ່າດ້ວຍຄວາມປອດໄພເລື່ອງ ຊາຍແດນ ແນໃສ່ເພື່ອຜ່ອນຄາຍຄວາມເຄັ່ງຕຶງ ທີ່ພວມເພີ່ມທະວີຂຶ້ນກ່ຽວກັບລາຍໄດ້ຈາກ ການຂາຍນໍ້າມັນ ອະດີດປະທານາທິບໍດີອາຟຣິກາໃຕ້ ທ່ານ Thabo Mbeki ຊຶ່ງເປັນຫົວໜ້າເຈລະຈາກ່າວ ວ່າ ຊູດານແລະຊູດານໃຕ້ ໄດ້ລົງນາມໃນຂໍ້ຕົກລົງບໍ່ຮຸກຮານກັນ ໃນລະຫວ່າງການປະຊຸມ ກັນທີ່ນະຄອນຫຼວງອາດິສອາບາບາຂອງເອທິໂອເປຍ ລາຍລະອຽດຂອງຂໍ້ຕົກລົງສະບັບດັ່ງກ່າວຍັງບໍ່ທັນມີການເປີດເຜີຍໃຫ້ຊາບເທື່ອໃນເວລານີ້ ເວລາປະເທດຊູດານໃຕ້ແຍກໂຕອອກເປັນເອກກະລາດໃນເດືອນກໍລະກົດປີກາຍນີ້ຊູດານໃຕ້ ໄດ້ເຂົ້າຄວບຄຸມບໍ່ນໍ້າມັນເກືອບທັງໝົດຂອງຂົງເຂດແຕ່ນໍ້າມັນຈາກຊູດານໃຕ້ຊຶ່ງເປັນປະເທດ ທີ່ບໍ່ມີທາງອອກສູ່ທະເລນັ້ນຕ້ອງໄດ້ຖືກສົ່ງຜ່ານຊູດານໄປຫາທ່າກຳປັນແຫ່ງຕ່າງໆ ໃນເດືອນແລ້ວນີ້ ຊູດານໃຕ້ໄດ້ຢຸດເຊົາການຜະລິດນໍ້າມັນຫຼັງຈາກຊູດານເລີ່ມຢຶດເອົານໍ້າມັນ ຈາກຊູດານໃຕ້ ເພື່ອເປັນຄ່າຊົດເຊີຍຕໍ່ອັນທີ່ຊູດານເອີ້ນວ່າ ຄ່າຂົນສົ່ງທີ່ຍັງບໍ່ທັນມີການຊຳ ລະນັ້ນ ໃນຕອນເຊົ້າຂອງວັນສຸກວານນີ້ອົງການ Global Witness ຊຶ່ງເປັນກຸ່ມຊິ້ງຊອມກ່ຽວກັບ ຊັບພະຍາກອນທຳມະຊາດ ໄດ້ສະແດງຄວາມວິຕົກກັງວົນ ກ່ຽວກັບຄວາມເຄັ່ງຕຶງທີ່ພວມ ເພີ່ມທະວີຂຶ້ນລະຫວ່າງປະເທດທັງສອງ